มันนี่ทูเดย์
กรุงไทยรอตั้งเอ็มดีคนใหม่
20 ก.ย. 2559

กรุงไทยรอตั้งเอ็มดีคนใหม่
นายสมชัย สัจจพงษ์ ปลัดกระทรวงการคลัง ประธานคณะกรรมการธนาคารกรุงไทย เปิดเผยว่า การแต่งตั้ง นายผยง ศรีวณิช รองกรรมการผู้จัดการใหญ่ ผู้บริหารสายงานธุรกิจตลาดเงินตลาดทุน เป็นกรรมการผู้จัดการธนาคารกรุงไทยคนใหม่ ตอนนี้รอการตรวจสอบของธนาคารแห่งประเทศไทย (ธปท.) คาดว่าไม่น่าจะมีปัญหา ซึ่งกรรมการผู้จัดการคนใหม่มีภารกิจสำคัญพัฒนาธนาคารกรุงไทยให้เป็นแบงก์ดิจิทัล รองรับการบริการทางการเงินที่เปลี่ยนแปลงไปอย่างรวดเร็ว
ธอส.ดันสินเชื่อบ้านโต
สำนักงานเศรษฐกิจการคลัง (สศค.) ได้วิเคราะห์ว่าสินเชื่อที่อยู่อาศัยครึ่งปีแรก 2559 ขยายตัวได้ดี 5-7% ส่วนหนึ่งมีสาเหตุมาจากมาตรการสินเชื่อเพื่อที่อยู่อาศัยแก่ผู้มีรายได้น้อยและปานกลาง โดยธนาคารอาคารสงเคราะห์ (ธอส.) ที่ดำเนินการมาตั้งแต่วันที่ 19 ต.ค. 2558 ล่าสุดอนุมัติสินเชื่อแล้ว 1.6 หมื่นราย วงเงินอนุมัติ 2.23 หมื่นล้านบาท และจากโครงการบ้านประชารัฐที่เน้นกลุ่มผู้มีรายได้น้อย ข้าราชการประจำ และผู้มีอาชีพอิสระที่มีรายได้ไม่แน่นอน